
ABSTRACT


Constituţia – legea supremă a unui stat – este un act politico-juridic fundamental, inspirat de o anumită filozofie politică şi socială şi adoptat de naţiune sau în numele acesteia, pentru a stabili forma de stat, modul de organizare şi funcţionare a puterilor statului şi raporturile dintre acestea, principiile generale ale ordinii juridice a societăţii, precum şi drepturile şi îndatoririle cetăţenilor.  

Sub aspect formal, constituţia este o lege fundamentală adoptată de o adunare special constituită (Adunarea Constituantă), conform unei proceduri speciale (diferită de cea a adoptării legilor ordinare) şi care are o forţă juridică superioară  forţei juridice a celorlalte legi. 
După criteriul sursei formale, constituţia poate fi scrisă sau cutumiară. Majoritatea constituţiilor aflate în vigoare sunt constituţii scrise. Constituţia scrisă poate consta într-un singur act sau poate fi formată din mai multe acte normative cu valoare constituţională. Constituţiile cutumiare reprezintă un ansamblu de reguli nescrise privitoare la desemnarea şefului statului, procedura parlamentară, numirea guvernului, controlul parlamentar asupra executivului, precum şi la anumite drepturi fundamentale. În prezent, nu există constituţii cutumiare propriu-zise, ci numai constituţii mixte - acte normative scrise (având prin tradiţie valoare constituţională), completate de cutume şi practici constituţionale.  
În sens material, constituţia include nu numai dispoziţiile din legea fundamentală intitulată „Constituţie”, ci şi reglementări cuprinse în legi organice/ordinare, în acte ale guvernului, în hotărâri ale parlamentului sau chiar cutume. De asemenea, constituţia include anumite reglementări din Codul civil, Codul familiei, Codul penal, Codul muncii, Codul de procedură civilă sau Codul de procedură penală care au un rol important în configurarea fizionomiei politice şi juridice a unui stat. 
Dispoziţiile constituţionale reglementează atât realităţile politice, sociale, economice, juridice, culturale etc, cât şi direcţiile de dezvoltare admise/ preconizate în momentul adoptării constituţiei. 
Evoluţia societăţii în ansamblu face ca, la un moment dat, aceste reglementări să nu mai corespundă pe deplin noilor cerinţe politice/economice/sociale, devenind necesară fie adoptarea unui nou act fundamental, fie adaptarea prevederilor constituţionale existente, pe calea revizuirii. Revizuirea unei constituţii constă în modificarea dispoziţiilor prin reformularea/abrogarea anumitor articole sau prin adăugarea unui nou text.
▪ Admiţând ideea unor limite ale revizuirii, doctrina constituţională face distincţie între limitele exprese (prevăzute în textul constituţional) şi limitele tacite (deduse pe calea interpretării dispoziţiilor constituţionale) ale revizuirii, precum şi între limitele heteronome (impuse de dreptul internaţional, în măsura în care dreptul intern admite fie superioritatea acestuia, fie prioritatea în anumite domenii) şi limitele autonome (stabilite de dreptul intern).
▪ În ceea ce priveşte dimensiunea revizuirii, utilizând atât criteriul formal cât şi cel material, se poate face distincţie între revizuirea parţială (limitată) şi revizuirea totală (globală). 
Folosind criteriul formal, revizuirea parţială presupune modificarea anumitor articole din constituţie, în timp ce revizuirea totală implică fie înlocuirea vechii constituţii cu o lege fundamentală nouă, fie revizuirea tuturor dispoziţiilor constituţionale (cu posibilitatea ca anumite articole să rămână neschimbate). 
Potrivit criteriului material, revizuirea parţială nu afectează „fundamentele” puterii politice. Revizuirea totală semnifică modificarea instituţiilor şi principiilor fundamentale consacrate de constituţie (fiind afectat, în consecinţă, şi regimul politic). 
În acest sens, o condiţie esenţială a revizuirii constituţionale constă în respectarea procedurii legale de revizuire, precum şi a „spiritului” constituţiei. 
În doctrina constituţională franceză, numeroşi autori utilizează conceptul de “fraudă la constituţie” (modificarea spiritului constituţiei de către autoritatea cu competenţă în revizuirea constituţională). Noţiunea a fost introdusă de Georges Liet-Veaux, care a definit-o ca procedeul “prin care se respectă litera legii, dar se reneagă spiritul instituţiei. Respectarea formei în scopul combaterii fondului, aceasta este frauda la constituţie”. Cu alte cuvinte, respectând procedura de revizuire constituţională, autoritatea de revizuire utilizează competenţele conferite pentru instituirea unui regim cu o inspiraţie total diferită. În realitate, procedeul disimulează o revoluţie. Instituirea regimurilor fascist în Italia şi naţional-socialist în Germania constituie o ilustrare perfectă a punerii în aplicare a acestui procedeu.
 
▪ Sub aspectul modalităţii de revizuire, constituţiile pot fi suple (flexibile) sau rigide. 

Constituţiile suple prevăd modalităţi simplificate de revizuire, similare procedurilor utilizate pentru modificarea legilor ordinare.
 
Constituţiile rigide prevăd proceduri mai complicate şi mai dificile decât cele prevăzute pentru adoptarea sau modificarea legilor organice/ordinare.
„Aceasta pentru că în constituţie îşi găsesc consacrarea instituţiile fundamentale ale statului. O prea mare mobilitate în reglementarea acestor instituţii nu ar putea asigura însă continuitatea şi coerenţa fără de care înfăptuirea unor ţeluri de lungă durată este imposibilă.
(…)

Dar, la larga răspândire în statul modern a constituţiilor scrise rigide a contribuit în mare măsură şi afirmarea tot mai puternică a principiilor statului de drept. În conformitate cu aceste principii, activitatea nici unui organ al statului nu poate fi lăsată la bunul lui plac, ci trebuie să fie îngrădită prin reguli prestabilite. În ceea ce priveşte parlamentul, calea cea mai sigură care poate duce la limitarea omnipotenţei lui este însă stabilirea unor reguli juridice, pe care să fie obligat să le respecte. Cu alte cuvinte, este necesar să existe anumite reglementări juridice pe care parlamentul să nu le poată modifica pe calea legislaţiei obişnuite. Ideea rigidităţii constituţionale răspunde tocmai acestui imperativ.”

În Recomandarea 1791/2007 privind drepturile omului şi democraţia în Europa, Adunarea Parlamentară a Consiliului Europei a solicitat Comitetului Miniştrilor să elaboreze direcţii corespunzătoare de acţiune pentru eliminarea deficienţelor existente în funcţionarea instituţiilor democratice. Printre subiectele propuse a fi examinate figurează şi cele referitoare la caracterul democratic al prevederilor constituţionale („dacă prevederile constituţionale în vigoare sunt corespunzătoare din punct de vedere democratic”) şi al procedurii de revizuire constituţională („dacă, pentru prevenirea abuzurilor la adresa democraţiei,  prevederile naţionale în vigoare privind modificarea constituţiei necesită aprobarea autorităţilor cu competenţe superioare”).
 

Pe această bază, Subcomisia pentru instituţii democratice din cadrul Comisiei de la Veneţia a elaborat Raportul privind revizuirea constituţională, adoptat de Comisia de la Veneţia în cadrul Sesiunii plenare din 11-12 decembrie 2009.

Lucrarea prezintă sinteza raportului, al cărui scop constă în „identificarea şi analiza caracteristicilor fundamentale” ale revizuirii constituţionale, precum şi „furnizarea unor reflecţii normative” asupra acesteia.

I. CONSIDERATII PRELIMINARE

▪ Constituţionalismul – regimul de guvernare legitim bazat pe existenţa unei constituţii – implică stabilitatea şi predictibilitatea prevederilor legale fundamentale care guvernează exercitarea efectivă a puterii statului şi protecţia drepturilor omului. În anumite situaţii, pentru îmbunătăţirea guvernanţei democratice sau adaptarea la anumite transformări de ordin politic, economic şi social,  modificarea prevederilor constituţionale devine necesară. 

Procedura de revizuire a constituţiei nu este o tehnică legală, ci un set de norme care pot influenţa/determina în mare măsură procesele politice fundamentale dintr-un stat.   


▪ Toate constituţiile scrise conţin prevederi referitoare la procedura de revizuire constituţională. În majoritatea cazurilor, aceasta este mai dificilă decât procedura de modificare a legilor ordinare, necesitând fie o majoritate parlamentară calificată, fie decizii multiple/termene speciale sau o combinaţie a acestor factori; în unele state este prevăzută obligaţia aprobării propunerii de revizuire prin referendum popular sau, în anumite sisteme federale, ratificarea acesteia de către entităţile teritoriale. 

În Europa, varietatea mecanismelor de revizuire constituţională este mare: există state în care amendarea constituţională se realizează uşor şi state în care punerea în aplicare este aproape imposibilă.
 
Nu există „cel mai bun model european” de amendarea constituţională (cu atât mai puţin cerinţe legale obligatorii comune) şi nici standarde europene comune în materie. În opinia autorilor raportului, acest lucru „nu este nici posibil şi nici de dorit.”

▪ În elaborarea şi aplicarea prevederilor referitoare la amendarea constituţională, provocarea esenţială constă în identificarea unui echilibru corespunzător între rigiditate şi flexibilitate. Procesul de identificare conţine, la rândul său, două provocări potenţiale:
- Examinarea nivelului autorităţii competente în revizuirea constituţională,  pentru a constata dacă legile fundamentale ale statelor membre sunt suficient de puternice şi rigide pentru a crea condiţii stabile necesare unei dezvoltări democratice.
   În general, problema prezintă o importanţă deosebită în statele în care reforma democratică a început relativ recent şi care se află în plin proces de dezvoltare a unui nou sistem constituţional.

- Cea de-a doua provocare (cu un conţinut opus) constă în existenţa unei constituţii prea stricte şi rigide. Aceasta ar putea reprezenta o problemă atât pentru vechile, cât şi pentru noile democraţii, deoarece: în democraţiile vechi şi consolidate, constituţiile (corespunzătoare în momentul adoptării) pot deveni, în timp, mai puţin potrivite realităţilor existente şi pot bloca reformele care se impun;  regulile stricte consacrate de constituţiile noilor democraţii  (marcate încă de fostele regimuri nedemocratice sau adoptate în perioade de tranziţie) sunt insuficient de mature din punct de vedere democratic. 

Analizând aceste aspecte, Comisia de la Veneţia a subliniat posibilitatea apariţiei următoarelor două consecinţe nefaste:

- rigiditatea excesivă a prevederilor referitoare la revizuirea constituţională (instituirea unor reguli procedurale şi/sau materiale prea stricte) poate conduce la oficializarea unor proceduri de guvernare nepotrivite, la stagnarea accentuată a dezvoltării democratice şi la privarea de drepturi a majorităţii care doreşte efectuarea de reforme;

- flexibilitatea mare a dispoziţiilor legale privind amendarea constituţională poate conduce la instabilitate, lipsă de predictibilitate şi conflicte.  Regulile procedurale şi/sau materiale laxe nu conferă protecţia necesară principiilor democratice, valorilor de bază ale societăţii şi intereselor minorităţilor. 

▪ Scopul raportului îl constituie identificarea şi analiza caracteristicilor fundamentale ale revizuirii constituţionale, precum şi furnizarea unor reflecţii normative.

Studiul – descriptiv şi analitic - vizează modalităţile de amendare a constituţiilor existente şi de adoptare a unei noi constituţii. De asemenea, evidenţiază faptul că în multe state aflate în procesul de integrare europeană, regulile fundamentale şi principiile dezvoltate de organele jurisdicţionale şi organizaţiile internaţionale/europene au constituit şi constituie nu numai o sursă indirectă de inspiraţie, ci şi o forţă directă de acţiune pentru reforma constituţională.   

Raportul nu abordează problema legitimităţii unei modificări constituţionale, dacă aceasta se realizează prin mijloace constituţionale
 şi nici nu analizează în profunzime originile constituţiilor (chiar dacă acest aspect este adesea corelat cu problema reformei constituţionale).

În prezent, revizuirea constituţională – considerată în mod tradiţional ca problemă naţională - a dobândit şi o dimensiune europeană în ce priveşte standardele democraţiei, ale statului de drept  şi ale drepturilor omului. 
II. PREVEDERI CONSTITUŢIONALE REFERITOARE LA REVIZUIREA CONSTITUŢIILOR NAŢIONALE 

În vederea elaborării raportului, Comisia de la Veneţia a examinat procedurile de amendare prevăzute în constituţiile scrise ale statelor membre ale Consiliului Europei şi ale altor state. Tabloul general ilustrează o mare varietate de proceduri, deşi elementele fundamentale care instituie limite speciale pentru amendare sunt comune în majoritatea statelor: necesitatea unei majorităţi calificate, decizii multiple, termene mari de realizare, referendumuri sau o combinaţie a acestor factori. 


A. Iniţiativa revizuirii constituţiei

▪ În toate constituţiile examinate, dreptul de a iniţia revizuirea este conferit parlamentului. 


Dreptul de iniţiativă poate fi exercitat de:

- parlamentari individuali – Belgia, Cipru, Franţa, Luxembourg, Olanda, Portugalia;  


- un anumit procent din numărul parlamentarilor: minoritate calificată -   1/5 (Estonia şi  Polonia), ¼ (Bulgaria şi Lituania), 1/3  (Serbia, Ucraina, Turcia); majoritate simplă (Armenia, Azerbaijan, Georgia, Coreea); majoritate calificată (Japonia, SUA). 

- un anumit număr de parlamentari – 20 deputaţi (Slovenia).

▪ Unele constituţii conferă acest drept şi:

- guvernului (Belgia, Croaţia, Cipru, Olanda, Slovenia);

- şefului statului (Bulgaria, Cipru, Franţa
, Coreea, Monaco, Rusia, Serbia, Ucraina);

- autorităţilor locale (Liechtenstein - cel puţin 4 comune). 

▪ Numeroase constituţii conferă acest drept şi unui anumit procent/număr de cetăţeni cu drept de vot: minimum 1/10 (Letonia), 300.000 (Lituania), 30.000 (Slovenia), 100.000 (Elveţia).


B. Proceduri parlamentare de revizuire

▪ În majoritatea statelor, parlamentul reprezintă atât legiuitorul ordinar, cât şi legiuitorul constituţional.
  Funcţionarea ca legiuitor constituţional este aproape întotdeauna supusă unor proceduri şi condiţii speciale. 

▪ Unele constituţii prevăd o anumită perioadă între termenul depunerii propunerii de revizuire şi cel al primei dezbateri parlament: o lună (Polonia şi Georgia), între 3 şi 6 luni (Bulgaria), între 6 şi 12 luni (Moldova). 

▪ În numeroase parlamente, amendamentele constituţionale fac obiectul unor lecturi multiple: 2 lecturi (Danemarca, Italia, Lituania, Olanda, Muntenegru şi Turcia); 3 lecturi (Bulgaria, Estonia, Finlanda, Grecia, Letonia, Serbia). 
Constituţiile pot reglementa expres şi perioada de timp dintre lecturi: 3 luni (Estonia, Italia, Lituania), 6 luni (Azerbaijan). 
În Norvegia, propunerea de revizuire a Constituţiei se prezintă Parlamentului cu un an înainte de data desfăşurării alegerilor legislative, iar competenţa adoptării deciziei este atribuită Parlamentului nou ales. 

▪ În aproape toate statele europene, pentru adoptarea amendamentelor constituţionale este prevăzută condiţia majorităţii parlamentare calificate. 
Numai în câteva state, majoritatea parlamentară simplă este suficientă: Danemarca, Islanda, Irlanda, Israel, Malta (cu anumite excepţii) şi Suedia. De regulă, condiţia este însoţită de condiţii suplimentare: organizarea unui referendum (Danemarca şi Irlanda); adoptarea amendamentelor de către parlamentul nou ales (Islanda şi Suedia).

În sistemele unicamerale, procentul voturilor necesare variază: 3/5 (Estonia, Grecia, Slovacia şi Turcia), 2/3 (Austria, Finlanda, Georgia, Ungaria, Letonia, Lituania, Luxembourg, Malta, Portugalia) 3/4 (Bulgaria, Liechtenstein, Suedia). 


▪ De regulă (dar nu exclusiv), în sistemele bicamerale propunerile de amendare necesită aprobarea separată a ambelor camere legislative. Numărul voturilor necesare variază: vot majoritar al parlamentarilor prezenţi (Elveţia); majoritate absolută a membrilor fiecărei Camere legislative (Italia); majoritate de 2/3 în fiecare Cameră legislativă (Belgia, Germania, Japonia, Olanda, Rusia); o combinaţie a ultimelor două variante  (în Polonia, o majoritate de voturi de 2/3 exprimate de cel puţin jumătate din numărul membrilor Camerei Reprezentanţilor şi o majoritate absolută a voturilor exprimate de cel puţin o jumătate din numărul membrilor Senatului; în Spania, dacă nu se obţine majoritatea necesară de 3/5 în ambele Camere, proiectul de revizuire constituţională poate fi adoptat cu majoritate absolută în Camera Superioară şi cu o majoritate de 2/3 în Camera Inferioară); 3/5 din numărul membrilor fiecărei Camere (Spania, Slovacia); 2/3 în una din Camere (Cipru cu votul majoritar a 2/3 din numărul total al parlamentarilor comunităţii greceşti şi 2/3 din numărul total al parlamentarilor comunităţii turce; Slovenia, în cadrul Adunării Naţionale) sau o majoritate de 3/5 (Cehia, Franţa
, Spania).

Pentru modificarea anumitor prevederi constituţionale, în Camerele legislative/în cadrul lecturilor, majoritatea necesară poate fi diferită.  De exemplu, Constituţia Spaniei prevede condiţia  votului majoritar de 2/3 din numărul total al membrilor fiecărei Camere în cazul unei revizuiri totale/parţiale care afectează dispoziţiile cuprinse în Titlul preliminar, cele referitoare la drepturile şi libertăţile omului sau cele privind cetăţenii spanioli şi cetăţenii străini. 

▪ În unele state, revizuirea constituţională implică organizarea de alegeri legislative şi adoptarea proiectului de revizuire de cele două parlamente – cel vechi şi cel nou (Belgia, Danemarca, Estonia, Finlanda, Grecia, Islanda, Olanda, Norvegia, Spania, Suedia). În Luxembourg, Parlamentul este dizolvat în momentul depunerii proiectului de modificare a Constituţiei, fără ca acesta să fie supus la vot. 

În Finlanda şi Estonia, proiectul de revizuire poate fi adoptat în cursul aceleiaşi legislaturi, cu condiţia declarării caracterului urgent al acestuia de către o anumită majoritate parlamentară (Finlanda - 5/6; Estonia - 4/5). 

C. Referendumuri

▪ În unele state, adoptarea proiectului de revizuire este supusă condiţiei de organizare a referendumului popular - obligatoriu sau opţional.


Referendumul obligatoriu se organizează pentru:

- orice amendament constituţional adoptat de parlament (Andorra, Armenia, Danemarca, Franţa
, Irlanda, Japonia, Coreea, Elveţia, Turcia);

-  revizuirea unor prevederi constituţionale care se bucură de o protecţie specială (Estonia, Islanda, Letonia, Lituania, Malta, Polonia, Spania);

- revizuirea totală sau adoptarea unei noi constituţii (Austria, Rusia, Spania, Liechtenstein).

Referendumul opţional se organizează: 


- la propunerea Parlamentului - Austria, Estonia, Italia (1/5 din numărul membrilor unei Camere legislative), Liechtenstein, Slovenia, Spania (1/10 din numărul membrilor unei Camere legislative), Suedia (moţiune semnată de 1/10 din numărul parlamentarilor, cu condiţia ca cel puţin 1/3 să sprijine moţiunea);

- din iniţiativă populară - Italia (500.000 de alegători);
- la solicitarea autorităţilor locale – Italia (5 consilii regionale), Liechtenstein (cel puţin 4 comune);

- la solicitarea şefului statului - Turcia.

▪ Numeroase constituţii reglementează termenul limită pentru organizarea referendumului (după adoptarea proiectului de revizuire constituţională de către parlament): 3 luni (Estonia), 15 zile (Spania), 30 de zile (Coreea), 60 de zile (Albania, Polonia, Serbia), 90 zile (Italia), 6 luni (Danemarca, Malta), 9 luni (Suedia), 12 luni (Elveţia).

▪ Unele constituţii stipulează direct majoritatea necesară în cadrul referendumului (Austria, Danemarca, Irlanda, Italia, Japonia, Coreea, Letonia, Liechtenstein, Lituania, Malta, Muntenegru, Polonia, Rusia, Serbia, Slovenia, Elveţia, Turcia) sau conferă unei legi speciale dreptul de a stabili această majoritate (Albania). 

În general, majoritatea necesară reprezintă mai mult de ½ din voturile valabil exprimate de minimum jumătate plus unu din numărul total al alegătorilor (Italia, Liechtenstein, Malta, Turcia) sau din voturile valabil exprimate de alegătorii care au participat la referendum (Armenia, Austria, Irlanda, Japonia, Coreea, Letonia, Polonia, Serbia, Slovenia, Elveţia). 
▪ Câteva constituţii reglementează şi rata minimă de participare la referendum:  cel puţin ½ din numărul alegătorilor eligibili (Coreea, Letonia, Rusia şi Slovenia);  peste 40% din numărul alegătorilor (Danemarca); peste ¾ din numărul alegătorilor în cazul amendării articolului 1 din Constituţie
 (Lituania).
D. Limite speciale aplicabile revizuirii constituţionale

▪ Limite materiale
Unele constituţii prevăd explicit faptul că anumite prevederi/principii nu pot fi supuse revizuirii  (Belgia, Cehia, Cipru, Germania, Franţa, Italia, Luxembourg, Portugalia, Rusia, Turcia, Ucraina). 


Constituţiile Albaniei, Austriei, Belgiei, Bulgariei, Canadei, Cehiei, Estoniei, Greciei, Israelului, Letoniei, Lituaniei, Poloniei, Rusiei, Serbiei, Spaniei, Ucrainei şi Fostei Republici Iugoslave a Macedoniei reglementează proceduri speciale de modificare a anumitor prevederi constituţionale (majoritate calificată sporită în parlament, organizarea unui referendum, dizolvarea parlamentului sau convocarea unui organism special/adunare pentru adoptarea proiectului de revizuire constituţională). 

▪ Limite temporale 

De cele mai multe ori, limitele temporale se referă la situaţiile de urgenţă: starea de război, aplicarea legii marţiale, starea de asediu sau aplicarea unor măsuri extraordinare (Albania, Belgia, Estonia, Franţa, Georgia, Lituania, Luxembourg, Muntenegru, Portugalia, Serbia, Spania, Ucraina).


Constituţiile Greciei şi Portugaliei reglementează un tip diferit de limitare temporală, respectiv o perioadă specifică pe durata căreia Constituţia nu poate fi modificată. Ambele constituţii prevăd că revizuirea constituţională poate avea loc numai după expirarea unui termen de 5 ani de la ultima modificare.
 
Unele constituţii prevăd în mod expres că un proiect de revizuire constituţională care a fost respins nu poate fi prezentat din nou în cadrul aceleiaşi legislaturi (Ucraina) sau poate fi prezentat după expirarea unui anumit termen: între 2 şi 5 luni (Bulgaria); 1 an (Estonia, Lituania, Muntenegru, Serbia şi Ucraina).

E. Revizuirea totală şi adoptarea unei noi constituţii

În majoritatea constituţiilor, procedura de revizuire este aceeaşi, indiferent de faptul că amendarea priveşte o singură prevedere, seturi de prevederi constituţionale sau chiar întreaga constituţie. 
O procedură specială pentru revizuirea totală a constituţiei este reglementată în Austria, Spania şi Elveţia şi pentru adoptarea unei noi constituţii în Bulgaria, Muntenegru, Slovacia şi  Rusia.

F. Rolul Curţii Constituţionale

În Azerbaijan, Republica Moldova, Turcia şi Ucraina, Curţii Constituţionale i s-a conferit un rol formal în procedura de revizuire constituţională. Astfel, în Republica Moldova, propunerea de revizuire constituţională poate fi prezentată Parlamentului numai cu acordul unui număr de cel puţin 4 judecători ai Curţii Constituţionale (formată din 6 judecători). În Ucraina, avizul Curţii Constituţionale privind conformitatea amendamentului constituţional propus cu prevederile constituţionale relevante reprezintă o precondiţie pentru examinarea, de către Parlament, a proiectului de revizuire. 

Intervenţia Curţii Constituţionale în procedura de amendare poate fi supusă îndeplinirii anumitor condiţii. De exemplu, în Azerbaijan, dacă propunerea de revizuire constituţională aparţine Parlamentului sau Preşedintelui, Curtea Constituţională trebuie să prezinte concluziile anterior supunerii proiectului la vot. În Turcia, Curtea Constituţională intervine numai la solicitarea Preşedintelui sau a unei cincimi din numărul parlamentarilor. 

III. OBSERVAŢII GENERALE PRIVIND REVIZUIREA CONSTITUŢIONALĂ


▪ Identificarea echilibrului corespunzător între rigiditatea şi flexibilitatea constituţională, cu luarea în consideraţie a cerinţelor legitimităţii constituţionale a constituit şi constituie o preocupare comună pentru toate statele democratice. Echilibrul se poate obţine prin adoptarea unor prevederi care consacră pentru revizuirea constituţională o procedură mai complexă şi mai dificilă decât cea reglementată pentru modificarea legislaţiei ordinare.  

▪ Deşi tradiţiile comune vest-europene de revizuire constituţională se caracterizează printr-o abordare echilibrată şi relativ flexibilă, în esenţă, procedurile de revizuire sunt destul de diferite. Astfel, chiar ţări europene apropiate din punct de vedere politic, istoric şi cultural pot avea culturi constituţionale şi reguli de revizuire foarte diferite. De exemplu, în cele trei ţări scandinave vecine – Danemarca, Norvegia şi Suedia – gradul de dificultate al procedurilor şi regulilor materiale de revizuire constituţională este diferit: Constituţia Suediei (Legea privind Guvernul
) prevede cea mai uşoară procedură, Constituţia  daneză cea mai dificilă, iar Constituţia Norvegiei reglementează o procedură medie.
 


▪ În anii ’90, în cadrul procesului de elaborare a constituţiilor scrise din Europa Centrală şi de Est, opinia dominantă a fost aceea că, pentru a proteja noua ordine democratică, aceste state ar trebui să adopte constituţii rigide, cu reguli stricte de revizuire. Conform altor opinii puternic argumentate, aspectele particulare ale tranziţiei majore către democraţie necesită o formă de constituţionalism mai flexibilă, cu o procedură de amendare relativ accesibilă, pentru a permite efectuarea unor adaptări corespunzătoare la modificările fundamentale care au intervenit/intervin.  


Cu toate că majoritatea noilor state democratice a optat pentru o soluţie de mijloc (introducerea condiţiei majorităţii parlamentare de 2/3 şi a anumitor termene, fără a institui restricţii severe), regulile de amendare sunt diferite. Există state în care revizuirea este mai dificilă (Bulgaria, România şi Rusia) şi state în care procedura este relativ uşor de realizat (Cehia, Estonia şi Slovenia).

▪ Comisia de la Veneţia a constatat că modificările constituţionale recente din ţările Europei Centrale şi de Est au constat îndeosebi în reducerea competenţei executivului şi întărirea parlamentului, în îmbunătăţirea conţinutului drepturilor omului şi în sprijinirea integrării în organizaţiile europene/ internaţionale. Această tendinţă pozitivă se datorează, pe de o parte, consensului larg politic intern asupra promovării şi îmbunătăţirii democraţiei constituţionale şi, pe de altă parte, recomandărilor făcute de organismele europene/internaţionale (inclusiv de Comisia de la Veneţia). 
Comisia a constatat, de asemenea, existenţa unor reforme constituţionale  mai puţin pozitive, de exemplu, numeroase (şi uneori reuşite) încercări de întărire a competenţelor prezidenţiale în detrimentul dezvoltării democratice. 

IV. SCOPUL ANGAJAMENTULUI CONSTITUŢIONAL

▪ Principii de bază în înţelegerea reglementărilor legale/mecanismelor de revizuire constituţională cu grad diferit de rigiditate/flexibilitate:
- Constituţiile sunt şi trebuie să fie mai inflexibile decât legislaţia ordinară.  


În literatura de specialitate, acest principiu este considerat ca fiind elementul central al constituţionalismului,  constituţiile fiind „instrumente de pre-angajare sau auto-obligatorii, create de organismul politic pentru a se proteja împotriva tendinţei previzibile proprii de a adopta decizii nepotrivite.”
 
Cele mai importante motive pentru care un sistem politic trebuie să intre într-un asemenea „pre-angajament” constituţional sunt: stabilitatea politico-economică şi predictibilitatea;  protecţia democraţiei; protecţia opoziţiei politice; protecţia drepturilor şi libertăţilor fundamentale, protecţia intereselor minorităţilor;  protecţia autonomiei anumitor instituţii; sporirea legitimităţii ordinii constituţionale.

- Constituţiile trebuie să se situeze deasupra „politicii obişnuite”, reprezentând „un cadru pentru acţiunea politică, nu un instrument al acesteia.”
  

▪ Pe de altă parte, au fost aduse argumente împotriva rigidităţii constituţionale excesive

În primul rând, s-a constatat că, uneori, obligativitatea constituţională nu este respectată. Dacă forţele care doresc reforma politică sunt suficient de puternice, acestea vor efectua schimbările preconizate prin diverse modalităţi (violenţă, revoluţie), indiferent de regulile constituţionale existente. În al doilea rând, vor continua să existe situaţii în care revizuirea constituţională formală să fie absolut necesară, principalele motive fiind: democraţia în sens tradiţional (regula majorităţii); îmbunătăţirea proceselor decizionale; adaptarea la transformările politice, economice, culturale; participarea la cooperarea internaţională în continuă evoluţie; flexibilitatea şi eficienţa procedurii decizionale; asigurarea, adaptarea sau reconfirmarea drepturilor fundamentale ale omului.
Criticii au subliniat faptul că o rezistenţă prea mare opusă revizuirii şi reformei va permite ca societatea „să fie guvernată din mormânt”, iar „testamentul fondatorilor” constituţiei să reprezinte instrumentul de soluţionare a problemelor politice/provocărilor unor realităţi aflate în continuă schimbare.
V. MECANISME DE RESTRICŢIONARE A REVIZUIRII 

CONSTITUŢIONALE
▪ Analistul Jon Elster a identificat  şase mecanisme legale de instituire a anumitor restricţii asupra revizuirii constituţionale
:
- consacrarea absolută (prevederi/principii care nu pot fi amendate );
- adoptarea de o majoritate calificată parlamentară (supermajoritate);
- întrunirea unui cvorum mai mare decât cel necesar pentru adoptarea legislaţiei ordinare;
- termene procedurale mari;
- ratificarea de către regiuni/landuri (în sistemele federale);
- ratificarea prin referendum popular.

▪ În majoritatea constituţiilor europene, cele mai utilizate mecanisme sunt majoritatea calificată în parlament şi stabilirea unor termene procedurale mari (stabilite şi combinate în diferite modalităţi). În câteva state, ratificarea amendamentelor constituţionale impune organizarea referendumului popular. 

- Scopul şi efectul mecanismului majorităţii parlamentare calificate constau în asigurarea unui consens politic larg (ceea ce conduce la consolidarea legitimităţii şi durabilităţii prevederilor amendate) şi a protecţiei intereselor/drepturilor opoziţiei politice/minorităţilor (cărora li se conferă un drept de veto asupra revizuirii constituţionale).

- Scopul şi efectul termenelor procedurale mari (perioadele dintre lecturi sau deciziile multiple) constau în a oferi majorităţii un timp de analiză/examinare corespunzător şi în a elimina eventuale pasiuni politice de moment. 

▪ Gradul de rigiditate al fiecărui mecanism poate depinde de factori externi conţinutului prevederii. 
- Este o caracteristică care priveşte îndeosebi condiţia majorităţii parlamentare calificate. De exemplu, în cazul unei majorităţi parlamentare calificate de 2/3, efectul rigid sau flexibil al mecanismului depinde în mare măsură de sistemul electoral. Astfel, sistemul reprezentării proporţionale, cu un prag electoral scăzut, conduce la existenţa unui mare număr de partide parlamentare şi la obţinerea cu dificultate a majorităţii calificate. Dimpotrivă, sistemul uninominal, cu o procedură majoritară ce funcţionează după formula „câştigătorul ia totul”, permite existenţa unei majorităţi stabile şi, în consecinţă, a unui guvern puternic susţinut de parlament.
De regulă, în sistemele parlamentare bicamerale amendamentele constituţionale se adoptă de ambele camere (cu majoritate simplă sau calificată). În cazul în care alegerea şi componenţa celor două camere au la bază criterii diferite, atunci însăşi condiţia majorităţii simple în ambele camere trebuie să reflecte un consens politic mai larg.  Condiţia majorităţii calificate în ambele Camere (Germania) reprezintă o cerinţă mai strictă decât o majoritate de 2/3 prevăzută într-un sistem unicameral.  În Olanda, ambele Camere trebuie să adopte proiectul de amendare de două ori: înainte de alegeri (cu majoritate simplă) şi după alegeri (cu majoritate de 2/3). În Irlanda, condiţia este aceea a majorităţii simple în ambele Camere şi a majorităţii simple în cadrul referendumului popular.

- În statele în care parlamentul se dizolvă după adoptarea unui amendament constituţional, decizia finală se ia de către parlamentul nou ales, partidele politice analizând cu multă atenţie necesitatea modificării constituţiei. Acest lucru poate avea ca efect restrângerea severă a posibilităţilor de revizuire constituţională.

- Dacă reglementările privind referendumul impun atât condiţia votului majoritar, cât şi condiţia unei anumite rate de participare, rezultatul referendumului depinde de prezenţa la vot, ceea ce poate face aproape imposibil de pus în practică amendamentul constituţional. De exemplu, în Danemarca (un stat cu o democraţie matură), cerinţa votului majoritar a unui procent de 40% din numărul total al alegătorilor poate reprezenta un obstacol foarte mare pentru reforma constituţională.  
VI. ECHILIBRUL INTRE RIGIDITATE ŞI FLEXIBILITATE

A. Cerinţa stabilităţii constituţionale

Echilibrul corespunzător între rigiditatea şi flexibilitatea constituţională permite atât efectuarea reformelor necesare, cât şi asigurarea predictibilităţii şi protecţiei constituţionale.  


Punctul de echilibru dintre rigiditate şi flexibilitate poate diferi de la stat la stat, în funcţie de contextul politic şi social, de cultura constituţională, de vechimea, detaliile şi caracteristicile constituţiei, precum şi de alţi factori. Echilibrul nu este static, ci se poate schimba, reflectând transformările politice, economice şi sociale produse de-a lungul timpului.

Formularea in abstracto a celui mai bun model de revizuire constituţională nu este nici posibilă şi nici de dorit. Este însă posibilă identificarea factorilor relevanţi pentru evaluarea unui sistem constituţional dat, utili în analizarea unei formule date de revizuire constituţională şi în stabilirea modalităţilor de reformă a acesteia.
B. Modificarea constituţională formală şi informală
 Revizuirea formală nu este unica formă de modificare constituţională şi, în anumite sisteme constituţionale, nici cea mai importantă. Modalităţile alternative de modificare constituţională legitimă sunt interpretarea juridică şi stabilirea unor convenţii politice nescrise de suplimentare/modificare a textului scris. 
 Interpretarea juridică

▪ Pe cale de interpretare juridică, se pot efectua modificări substanţiale ale constituţiei, fără alterarea textului acesteia. 
Exemplul clasic este modul în care Tribunalul Suprem din SUA a dezvoltat conţinutul Constituţiei din 1787 cu peste 27 de amendamente formale. În unele state europene, printr-o interpretare şi aplicare dinamică, tribunalele au contribuit în mod substanţial la dezvoltarea constituţiilor. Este vorba îndeosebi despre statele în care există „Curţi Constituţionale” (majoritatea din Europa Centrală şi de Est). 
Măsura în care se conferă tribunalelor competenţa de a dezvolta constituţiile pe cale de interpretare variază clar între jurisdicţii şi depinde de doctrina naţională, de tradiţie şi de contextul existent. În timp, aceasta poate interacţiona cu nivelul de rigiditate al procedurilor de revizuire constituţională. Cu cât procedura de revizuire constituţională este mai dificilă, cu atât probabilitatea ca propunerile de modificare să fie canalizate spre acţiunea legală este mai mare. Într-un sistem cu reguli flexibile de amendare, necesitatea interpretării juridice dinamice va fi mai mică (şi, în egală măsură, legitimitatea acesteia). Interacţiunea şi posibilele efecte de compensare reciprocă între cele două proceduri sunt complexe şi variază de la ţară la ţară.

▪ Deşi a avizat în mod repetat modelul „Curţilor Constituţionale” (în prezent larg răspândit în Europa), Comisia de la Veneţia susţine că, în cazul unor modificări constituţionale majore, procedura politică deliberativă şi democratică care respectă procedurile legal consacrate de revizuire constituţională, este „în mod clar preferabilă unei abordări pur juridice”. 

 ▪ Un rol comparabil cu cel al Curţilor Constituţionale în revizuirea constituţională îl pot avea şi organismele nejurisdicţionale implicate în revizuirea constituţională (de exemplu, Comisia de drept constituţional din cadrul Parlamentului Finlandei).
▪ Revizuirea constituţională prin interpretare juridică este o formulă des utilizată pentru prevederile referitoare la drepturile fundamentale ale omului.

În statele membre ale Consiliului Europei, drepturile fundamentale constituţionale naţionale sunt completate de drepturile înscrise în Convenţia Europeană a Drepturilor Omului şi dezvoltate de jurisprudenţa dinamică a Curţii Europene a Drepturilor Omului. Curtea nu interpretează prevederile constituţionale naţionale ca atare, dar interpretarea drepturilor consacrate de Convenţia Europeană a Drepturilor Omului nu numai că suplimentează, dar, în multe cazuri, influenţează în mod direct interpretarea prevederilor drepturilor fundamentale constituţionale naţionale. 
Cutuma constituţională şi convenţiile
▪ O altă formă legitimă de modificare constituţională este cea de dezvoltare a tradiţiilor politice în cadrul organismelor legislative şi executive. În multe sisteme, statutul acestor tradiţii se reflectă şi este recunoscut în conceptul de „convenţie” sau „convenţie constituţională”. O convenţie constituţională este „nescrisă” în sensul că nu este consacrată de nici un document oficial, dar este recunoscută de organele judecătoreşti. Convenţiile nu sunt creaţia tribunalelor, nu sunt adoptate de organele legislative/executive, ci sunt mai degrabă cutume care reflectă acţiunile şi percepţiile normative ale actorilor politici. 

Recunoaşterea convenţiei ca parte a sistemului constituţional variază în funcţie de criteriile de identificare, de importanţa şi puterea relativă a acesteia.  În numeroase state, îndeosebi în cele cu constituţii vechi sau foarte rigide, convenţiile au un rol important. De regulă, convenţiile suplimentează prevederile constituţiei scrise sau determină interpretarea şi aplicarea prevederilor constituţionale conform unor modalităţi destul de diferite de reglementările legale consacrate. În unele cazuri, convenţia poate contrazice direct/înlătura prevederile scrise. În alte cazuri, convenţia poate avea ca rezultat neaplicarea anumitor articole constituţionale (care pot fi sau nu legal recunoscute ca „desuete”). Existenţa şi recunoaşterea conceptului de „convenţie” constituţională afectează necesitatea şi posibilităţile de revizuire formală (ca şi interpretarea juridică). 
▪ Comisia de la Veneţia consideră convenţia ca parte integrantă a ordinii constituţionale din unele state europene, care contribuie la flexibilitatea şi adaptabilitatea sistemului constituţional naţional. 
▪ În ceea ce priveşte revizuirea constituţională materială, Comisia recomandă însă utilizarea procedurilor de revizuire constituţională legal consacrate.
C. Originea şi caracteristicile constituţiei naţionale
Realizarea unui echilibru corespunzător între rigiditatea şi flexibilitatea constituţională depinde în mod considerabil de caracterul şi conţinutul textului constituţional scris (origine, legitimitate democratică, formă, vechime, dimensiune, modalitate de formulare, grad de detaliere, rolul conferit autorităţii jurisdicţionale). 
Originea
▪ În cadrul oricărui sistem constituţional dat, procesul de examinare şi evaluare a propunerilor de revizuire implică luarea în considerare a originilor  constituţiei naţionale. 

În acest sens, este necesar să se facă distincţie între constituţiile care sunt rezultatul unor procese democratice ample, cu un înalt grad de legitimitate, şi constituţiile care, la origine, au fost impuse prin mijloace nedemocratice/de către regimuri pe cale de dispariţie, pentru întărirea anumitor reguli/interese, anterior tranziţiei anticipate spre democraţie.  Distincţia este importantă pentru aprecierea legitimităţii propunerilor de revizuire constituţională şi pentru realizarea echilibrului corespunzător între rigiditate şi flexibilitate.
▪ În opiniile exprimate, Comisia de la Veneţia a subliniat faptul că procedura de adoptare a amendamentelor constituţionale/noilor constituţii trebuie să respecte prevederile constituţiei aflate în vigoare. 

Aceasta semnifică faptul că nu toate constituţiile adoptate, la origine, prin proceduri nedemocratice, trebuie neapărat înlocuite; în timp, acestea pot deveni potrivite pentru o guvernare democratică şi efectivă şi pot câştiga legitimitatea care iniţial le-a lipsit. În mod similar, constituţii adoptate perfect democratic pot necesita, în timp, o reformă radicală. 


Vechimea
▪ Vechimea documentelor constituţionale din Europa variază considerabil, începând cu anul 1814 (Constituţiile Norvegiei şi Olandei) şi până în 2007 (Constituţia statului Muntenegru). Majoritatea constituţiilor au fost adoptate după 1945, multe dintre acestea conţinând elemente care sunt o continuare directă a  constituţiilor mult mai vechi.

Din punct de vedere material, constituţiile actuale ale statelor Europei Centrale şi de Est sunt constituţii noi, majoritatea fiind adoptate după anul 1990 (formal, unele sunt considerate ca o continuare a vechilor texte constituţionale).
▪ Vechimea documentului constituţional poate influenţa revizuirea în modalităţi diferite. Astfel, pe de o parte, cu cât textele sunt mai vechi, cu atât mai mare este necesitatea unor proceduri flexibile de amendare (pentru efectuarea unor transformări fundamentale în domeniul politic şi în societate). Pe de altă parte, textele constituţionale foarte vechi pot dobândi, de-a lungul vremii, o valoare simbolică particulară, creând o cultură constituţională în care revizuirea este foarte dificilă; în aceste cazuri, conţinutul material al documentului constituţional se dezvoltă pe cale de interpretare juridică şi prin intermediul convenţiei politice. 

▪ Stabilitatea conferită de un text constituţional vechi poate fi benefică pentru o guvernare democratică, iar valoarea simbolică a unui text constituţional vechi poate avea funcţii pozitive. Totuşi, textele constituţionale vechi necesită o anumită flexibilitate, care să permită obţinerea cadrului relevant şi operaţional pentru acţiunea politică de adaptare a constituţiei la transformările apărute în societate. 
Gradul de detaliere

▪ Revizuirea sistemului constituţional naţional depinde, de asemenea, de mărimea şi gradul de detaliere a textului constituţional. 
Majoritatea constituţiilor europene conţin între 100 şi 200 de articole
, importanţa, mărimea şi detalierea acestora fiind foarte diferite. Cu cât un text constituţional este mai mare şi mai operaţional, cu atât acesta va fi supus unor amendări relativ frecvente. Un exemplu în acest sens îl reprezintă Constituţia Suediei, formată din 4 texte constituţionale, din care trei au o dimensiune şi detaliere mare, cu reguli de amendare destul de flexibile şi adesea puse în aplicare. 

▪ Unele constituţii europene fac distincţie între două categorii separate de prevederi constituţionale, cu praguri diferite de amendare – o categorie include regulile şi principiile fundamentale - foarte dificil de revizuit - şi o categorie cu reguli mai detaliate referitoare la funcţionarea instituţiilor statului – mai uşor de modificat. De exemplu, în unele state, prevederile referitoare la procedura parlamentară sunt incluse în cea mai flexibilă parte a constituţiei, în timp ce, în numeroase alte state, procedura nu este reglementată constituţional, ci de texte normative de nivel inferior.  

Autoritatea jurisdicţională

Tradiţia constituţională a Europei „s-a întărit” substanţial, iar în prezent, numeroase constituţii sunt subiecte ale aplicabilităţii directe, protecţiei jurisdicţionale şi interpretării juridice.

În general, se susţine faptul că un text constituţional operaţional trebuie să fie mai flexibil. De asemenea, cu cât constituţia este mai des invocată în faţa autorităţilor jurisdicţionale (extinzându-se astfel posibilitatea modificării acesteia pe calea interpretării juridice), cu atât revizuirea constituţională formală este mai puţin necesară. 

D. Revizuirea categoriilor de prevederi constituţionale

▪ Cele mai importante categorii de prevederi constituţionale sunt:
- Prevederile instituţionale referitoare la sistemul electoral, competenţele şi funcţionarea principalelor instituţii ale statului, separarea şi echilibrul între puterile statului, procedurile legislative, bugetul, alegerile, sistemul judiciar etc. În sistemele federale, regulile instituţionale includ şi prevederi privind repartizarea competenţelor între nivelurile de guvernare  federal şi regional şi alte aspecte federale.


- Prevederile referitoare la drepturile omului, care protejează persoanele individuale şi reglementează relaţia fundamentală între stat şi cetăţeni.
 
▪ Majoritatea constituţiilor conţin o serie de prevederi care nu fac parte din aceste două categorii: dispoziţii privind suveranitatea naţională, delegarea puterilor către organizaţii internaţionale, simbolurile naţionale, limba oficială. 


▪ Cele două categorii de prevederi constituţionale menţionate necesită adesea o abordare diferită de interpretare, aplicare şi potenţială revizuire. În timp ce procedurile formale de revizuire şi condiţiile sunt, de regulă (deşi nu întotdeauna), aceleaşi pentru toate categoriile, contextul legal şi politic variază adesea.  

Dacă lista drepturilor omului (cu un conţinut fundamental mai mult sau mai puţin similar) are un caracter universal, prevederile instituţionale variază foarte mult de la ţară la ţară. 
Prevederile instituţionale şi cele privind drepturile fundamentale diferă  şi din punct de vedere al mecanismului tipic de modificare informală. Cele dintâi sunt suplimentate de convenţiile constituţionale, în timp ce ultimele sunt supuse reinterpretării organelor jurisdicţionale cu competenţe în procedura de revizuire constituţională. 
Pentru asigurarea stabilităţii politice şi a predictibilităţii, prevederile instituţionale trebuie să fie mai clare şi mai inflexibile decât cele referitoare la „drepturile omului”, care sunt deschise interpretării juridice şi dezvoltate, în consecinţă, de jurisprudenţă.  


 Modificarea prevederilor instituţionale
▪ Unele constituţii conţin prevederi foarte detaliate privind competenţele şi funcţionarea instituţiilor statului, în timp ce altele enunţă numai principiile fundamentale, lăsând sarcina reglementării funcţionării acestora în seama legilor organice/legislaţiei ordinare sau a regulamentelor instituţiilor în cauză (parlament, guvern, organe judecătoreşti).

Cu cât prevederile instituţionale sunt mai detaliate, cu atât necesitatea revizuirii constituţionale periodice (sau chiar permanente) este mai mare. Flexibilitatea sporită permite adaptarea prevederilor la schimbările apărute în peisajul politic. 
Formalismul culturii constituţionale naţionale determină recunoaşterea legitimităţii dezvoltării prevederilor instituţionale şi prin „convenţie” (fondată pe percepţiile normative şi atitudinea principalilor actori politici).

▪ Numeroase prevederi instituţionale (dispoziţiile electorale/dispoziţiile privind procedurile parlamentare fundamentale) acordă (direct sau indirect) protecţia necesară drepturilor şi intereselor opoziţiei politice. Revizuirea constituţională a acestora implică o atenţie deosebită pentru asigurarea protejării intereselor legitime ale minorităţii politice. 

▪ Cele mai importante propuneri de revizuire a prevederilor instituţionale sunt cele care vizează modificarea echilibrului de putere între legislativ şi executiv. În general, amendamentele prin care se întăresc competenţele parlamentului sunt destinate consolidării democraţiei, iar amendamentele privind întărirea executivului sunt destinate sporirii eficienţei activităţii guvernamentale. 
▪ La mijlocul anilor ’90, în numeroase state din Europa Centrală şi de Est  amendamentele constituţionale au avut ca scop întărirea rolului parlamentelor naţionale. În această privinţă, Comisia a declarat (în mod repetat) că opţiunea pentru instituirea unui sistem prezidenţial sau parlamentar este o decizie politică adoptată în mod independent de fiecare stat în parte. În orice caz, sistemul ales trebuie să fie cât mai clar reglementat, pentru a se preveni apariţia unor complicaţii şi conflicte politice inutile. Într-un sistem parlamentar, trebuie respectate condiţiile fundamentale care rezultă din principiul separaţiei puterilor în stat. În cazul opţiunii pentru sistemul prezidenţial, este necesară consacrarea unui număr minim de condiţii referitoare la controlul parlamentar.

▪ În majoritatea statelor cu preşedinţi aleşi, este reglementată o limită constituţională referitoare la numărul mandatelor consecutive. În aceste ţări există posibilitatea ca, uneori, preşedintele în exerciţiu să propună revizuirea constituţiei pentru obţinerea unui nou mandat sau pentru abrogarea anumitor restricţii. 
Comisia de la Veneţia a evaluat recent două astfel de amendamente – în Belarus în 2004 şi Azerbaijan în 2009 –, iar concluzia evaluării a fost extrem de critică. S-a declarat, printre altele, că „abolirea limitelor existente pentru prevenirea realegerii nelimitate a preşedintelui reprezintă, în termenii realizărilor democratice, un pas înapoi.”

În măsura în care se propun amendamente constituţionale de întărire sau prelungire a mandatului deţinătorilor celor mai înalte funcţii în stat, motivarea trebuie să constea în îmbunătăţirea funcţionării instituţiilor statului şi nu în sporirea puterii personale/apărarea intereselor celor în cauză. 

În consecinţă, dacă sunt adoptate, astfel de amendamente trebuie să îşi producă efectele numai pentru viitorii titulari ai funcţiei. Comisia de la Veneţia susţine că acesta ar putea fi un standard general corespunzător pentru aprecierea implicaţiilor democratice ale amendamentelor de acest tip.

Modificarea prevederilor referitoare la drepturile fundamentale
▪ Contextul legal şi politic pentru revizuirea prevederilor constituţionale privind drepturile fundamentale diferă de cel al modificării regulilor instituţionale. În primul rând, baza normativă şi conţinutul drepturilor omului sunt diferite. În al doilea rând, relaţia cu dreptul internaţional/european este diferită. Şi, în al treilea rând, organele jurisdicţionale deţin un rol mult mai important. 
▪ În unele ţări, toate prevederile constituţiei pot fi, în principiu, supuse amendării. În alte ţări, anumite drepturi fundamentale sunt considerate atât de importante încât însăşi constituţia consacră restricţia revizuirii conţinutului material al acestora (în Germania, dreptul la demnitatea umană, în Africa de Sud, dreptul la demnitate şi echitate). 

▪ Majoritatea constituţiilor conţin un număr semnificativ de dispoziţii privind drepturile fundamentale (consacrate, în cele mai multe cazuri, în secţiuni speciale). Aceste prevederi reglementează relaţia de bază dintre cetăţean şi stat, asigură siguranţa legală şi predictibilitatea, protejează interesele individului şi ale minorităţii împotriva folosirii necorespunzătoare a puterii de către majoritate sau protejează persoanele individuale faţă de alte persoane fizice/juridice.   

În ultimele decenii, a avut loc o evoluţie importantă în dimensiunea drepturilor omului reglementate de constituţiile naţionale din Europa (atât în cazul adoptării de noi constituţii, cât şi în cel al amendării constituţiilor mai vechi).
Aproape toate constituţiile noi din Europa Centrală şi de Est conţin prevederi extinse referitoare la drepturile fundamentale. Acelaşi lucru este valabil şi pentru majoritatea statelor vest-europene. De exemplu, Constituţia germană din 1949 începe cu capitolul intitulat „Drepturile fundamentale” (articolele 1-19); în Constituţia Olandei drepturile fundamentale sunt reglementate de articolele 1-23; în Constituţia Belgiei, acestea figurează în Capitolul II (articolele 8-32). Constituţia Finlandei din 2000 are o primă secţiune referitoare la „Prevederi fundamentale”, dar secţiunea imediat următoare este cea referitoare la „Drepturile şi libertăţile fundamentale” (consacrând, la articolele 6-23, 17 drepturi fundamentale, ceea ce reprezintă un mare pas înainte faţă de Constituţia anterioară). În anul 2009, Parlamentul Norvegiei a înfiinţat o comisie pentru elaborarea unei carte a drepturilor omului, care să fie inclusă în Constituţia din 1814 (care, în prezent, conţine un număr limitat de prevederi referitoare la drepturile fundamentale).
▪ În acest context, o problemă deseori ridicată este cea care vizează armonizarea lingvistică („…dacă prevederile constituţionale referitoare la drepturile omului trebuie sau nu formulate în mod identic sau similar cu prevederile relevante ale tratatelor internaţionale……”
). În opinia Comisiei de la Veneţia, armonizarea lingvistică poate spori „predispoziţia tribunalelor şi organelor administrative de a lua în considerare jurisprudenţa aplicabilă şi comentariile generale ale organismelor internaţionale de supraveghere”. Totuşi, nu trebuie ignorat faptul  că, într-un anumit sistem juridic, traducerea prevederilor tratatelor poate fi necorespunzătoare sau într-un stil care nu este adecvat culturii legale a unui stat.

Aproape invariabil, tratatele internaţionale privind drepturile omului sunt destinate stabilirii unor standarde minime. Statelor li se permite (fiind chiar încurajate) să prevadă în constituţiile proprii drepturi fundamentale mai extinse, cu condiţia de a nu încălca standardele internaţionale. 
În opinia Comisiei de la Veneţia „un stat care apare după o perioadă autoritaristă, cu tradiţii limitate în drepturi constituţionale semnificative şi care are nevoie să pună rapid în practică un catalog coerent de drepturi, va constata că abordarea prin armonizare poate fi deosebit de utilă. Însă pentru un stat cu o tradiţie democratică îndelungată, care pune accent pe continuitate în dezvoltarea constituţională şi care are un catalog al drepturilor ce exprimă într-o mare măsură acceptarea obligaţiilor internaţionale, o abordare prin armonizare poate fi mai puţin atractivă şi nici nu poate fi practică (…)”
.

În general, acesta a fost un proces care s-a desfăşurat într-o singură direcţie – introducerea unor drepturi noi şi extinderea/protecţia conţinutului celor existente. Există însă semnale că, în viitor, ar putea apărea provocări legate de ajustarea, limitarea sau chiar reducerea unor drepturi constituţionale, fie pentru realizarea unui echilibru între acestea şi alte drepturi cu care se află în conflict, fie pentru că, în anumite cazuri, au determinat restricţionarea nepermisă a competenţelor legitimate democratic ale parlamentului şi guvernului. 
▪ Necesitatea amendării constituţiei pentru obţinerea rezultatului dorit,  luându-se în considerare evoluţiile în societate, depinde de doi factori formali principali: gradul de detaliere a prevederilor constituţionale şi atitudinea organelor jurisdicţionale naţionale. De exemplu, dacă prevederile sunt formulate în termeni generali, introducerea, prin revizuire constituţională, a anumitor restricţii ar putea deveni necesară, dacă acestea sunt interpretate în detaliu de către organele judecătoreşti. Prevederile constituţionale foarte detaliate pot necesita amendamente atât pentru diminuarea cât şi pentru sporirea nivelului de protecţie a drepturilor fundamentale.

a. Interacţiunea dintre drepturile fundamentale naţionale şi europene

▪ În ultimii ani, în procesul de internaţionalizare a dreptului pozitiv în materia drepturilor omului a apărut o tendinţă care s-a dezvoltat spectaculos. În cadrul ONU şi al altor organisme internaţionale, tratatele originale fundamentale referitoare la drepturile omului au dobândit o semnificaţie sporită şi au fost completate de tratate specifice privind tortura, discriminarea, drepturile copiilor, egalitatea de gen, minorităţile naţionale, drepturile muncitorilor etc.
La nivel european, evoluţiile au fost şi mai radicale. Conţinutul şi valoarea Convenţiei Europene a Drepturilor Omului au sporit substanţial în ultimele decade, prin adoptarea de noi protocoale şi prin interpretare dinamică a deciziilor Curţii Europene pentru Drepturile Omului de la Strasbourg. Aria geografică de aplicare a prevederilor acesteia s-a extins ca urmare a democratizării statelor din Europa Centrală şi de Est. În prezent, în toate statele europene (cu excepţia statului Belarus) prevederile detaliate ale Convenţiei pot fi invocate în faţa instanţelor naţionale. În cele 27 state membre UE prevederilor Convenţiei le sunt adăugate prevederile Cartei Drepturilor Fundamentale a Uniunii Europene.   
▪ Deşi dimensiunea internaţională a protecţiei drepturilor omului diminuează necesitatea revizuirii prevederilor constituţionale naţionale referitoare la drepturile fundamentale, importanţa amendării acestora continuă să fie mare. În primul rând, prevederile constituţionale naţionale (îndeosebi drepturile sociale şi economice) pot depăşi conţinutul dispoziţiilor internaţionale şi europene, oferind cetăţenilor o mai bună protecţie. În al doilea rând, în multe state, prevederile constituţionale naţionale deţin o autoritate legală mai mare decât cea conferită dispoziţiior europene. În al treilea rând, protecţia drepturilor fundamentale de către constituţia naţională are o valoare simbolică mare. 

b. Rolul justiţiei constituţionale în dezvoltarea drepturilor fundamentale

Prin interpretarea şi aplicarea dinamică a prevederilor referitoare la drepturile fundamentale, organele jurisdicţionale contribuie în mare măsură la dezvoltarea sistemului constituţional naţional. Este, îndeosebi, cazul statelor în care există Curţi/Tribunale Constituţionale (Franţa, Italia, Germania, Spania, Austria, Belgia, Portugalia).  
La nivel european, interpretarea explicit dinamică a prevederilor Convenţiei Europene/Cartei Drepturilor Fundamentale a UE de către Curtea Europeană a Drepturilor Omului/Curtea Europeană de Justiţie contribuie la extinderea şi detalierea conţinutului prevederilor constituţionale naţionale.  
Amendarea prevederilor referitoare la “suveranitate” şi cooperarea internaţională
▪ Prevederile constituţionale care reglementează participarea naţională în procesul de cooperare şi integrare internaţională şi europeană prezintă o importanţă deosebită. Pe de o parte, prevederile constituţionale privind “suveranitatea” şi “indivizibilitatea” statului-naţiune pot fi invocate pentru restricţionarea sau limitarea obligaţiilor internaţionale. Pe de altă parte, există prevederi explicite care permit delegarea unor competenţe către instituţii internaţionale/europene, reglementând şi procedurile necesare pentru realizarea cooperării. 
▪ În opinia Comisiei de la Veneţia, concepte precum “suveranitatea naţională” şi “delegarea de competenţe” au un caracter complex şi dinamic, cu semnificaţii diferite în cadrul jurisdicţiilor naţionale. În consecinţă, este foarte important ca dreptul constituţional naţional să le recunoască, să le interpreteze şi să le aplice în mod corespunzător. În măsura în care interpretarea dinamică nu este posibilă, sistemele constituţionale naţionale ar trebui să fie suficient de flexibile pentru a permite adoptarea amendamentelor necesare facilitării cooperării europene şi internaţionale. 
E. Procedurile parlamentare de revizuire şi referendumurile populare
▪ În majoritatea statelor europene “arena fundamentală” pentru revizuirea constituţională o reprezintă parlamentul. În unele state, parlamentul este unica instituţie cu competenţe în modificarea constituţională.

▪ Impreună cu parlamentul, şi executivul poate avea drept de iniţiativă în domeniul revizuirii constituţionale. Executivul poate avea competenţe în stabilirea procedurii de revizuire (Franţa) sau de a decide ca, anterior intrării în vigoare, amendamentul constituţional să fie aprobat de şeful statului. 
▪ În unele sisteme, competenţa parlamentului de a adopta amendamente constituţionale este supusă condiţiei deciziilor multiple, adoptate înainte şi după desfăşurarea alegerilor parlamentare.
 
▪ Legitimitatea revizuirii constituţionale poate fi întărită şi prin implicarea directă a poporului în procedura de amendare, prin intermediul referendumului.
În cazul în care prevederile Constituţiei nu reglementează organizarea referendumului constituţional, parlamentul este legiuitorul constituţional legitim şi trebuie respectat ca atare. 

În unele state, organizarea referendumului reprezintă o parte distinctă a procedurii de amendare constituţională, democraţia directă având aceeaşi legitimitate ca şi democraţia reprezentativă. 

În opinia Comisiei, în anumite circumstanţe, referendumurile reduc riscul schimbării „regulilor jocului”, în mod unilateral, de către actorii politici, contribuind în acelaşi timp la întărirea protecţiei constituţionale a drepturilor omului.

▪ Totuşi, condiţia ca toate amendamentele constituţionale să fie supuse referendumului (expansiune a democraţiei directe la nivel naţional) poate determina rigiditatea excesivă a constituţiei şi poate crea un risc suplimentar pentru stabilitatea politică. 
▪ Conform opiniei exprimate de Comisie, recursul la referendum nu trebuie folosit de executiv pentru a eluda procedurile parlamentare de revizuire constituţională. În ultimii 15 ani, Comisia s-a confruntat cu o serie de probleme ridicate de referendumurile constituţionale organizate în unele state din Europa Centrală şi de Est (Belarus, Ucraina, Kirghistan, Azerbaijan şi Moldova). Scopul acestora a constat în întărirea competenţelor şefului statului şi diminuarea competenţelor parlamentului. În toate aceste cazuri, Comisia a criticat atât textele supuse votului popular, cât şi procedura de revizuire utilizată (de adoptare a amendamentelor constituţionale prin referendum, fără aprobarea prealabilă a parlamentului). 
Comisia a subliniat faptul că, în cadrul noilor democraţii, trebuie evitate două riscuri majore: transformarea referendumurilor constituţionale în plebiscite asupra organelor de conducere ale ţării şi utilizarea acestora ca instrumente de legitimare a  unor tendinţe autoritariste.  
F. Implicarea obligatorie a Curţii Constituţionale
▪ Un mecanism procedural destul de rar întâlnit este cel al examinării jurisdicţionale obligatorii şi sistematice a propunerii de revizuire constituţională de către Curtea Constituţională, anterior adoptării acesteia de către parlament (Azerbaijan, Republica Kirghiză, Moldova şi Ucraina).
▪ În opinia Comisiei, examinarea jurisdicţională obligatorie a priori a propunerilor de revizuire constituţională poate avea efecte diferite: uneori, contribuţiile Curţilor Constituţionale au fost foarte utile, servind drept linii directoare în dezbaterile parlamentare şi publice ulterioare; alteori, au condus la o rigiditate excesivă a procesului de revizuire constituţională (îndeosebi în cazul în care decizia Curţii conţine o modificare minoră a propunerii de amendare, iar versiunea revizuită ar trebui retrimisă Curţii) sau la limitarea destul de strictă a competenţei parlamentului (existând riscul ca anumite propuneri să fie anulate fără a putea fi supuse unei dezbateri democratice).
G. Reguli de amendare speciale pentru statele aflate în tranziţie spre democraţie?
▪ În literatura de specialitate s-a susţinut că în statele Europei Centrale şi de Est, procesul de tranziţie spre democraţie necesită o formă de constituţionalism mai flexibilă decât cea existentă în democraţiile constituţionale consolidate.
 S-a argumentat, inter alia, că modificările rapid intervenite nu au permis noilor democraţii să-şi dezvolte tradiţii constituţionale proprii, fondate pe necesităţile şi caracteristicile naţionale specifice, iar transformările permanente pot necesita numeroase revizuiri constituţionale, care ar trebui efectuate mai degrabă prin proceduri de amendare democratice decât prin interpretare juridică/alte modalităţi informale.

▪ În anii ’90, noile democraţii au adoptat modele diferite de revizuire constituţională - de la foarte stricte la relativ flexibile -, majoritatea situându-se, însă, undeva la mijloc. 

Forţele motrice politice şi sociale  - inclusiv integrarea europeană - au fost suficient de puternice pentru a asigura realizarea reformei, chiar şi în cadrul sistemelor cu reguli de revizuire relativ stricte.

▪ Comisia de la Veneţia a subliniat faptul că toate sistemele democratice  - atât cele vechi cât şi cele noi - trebuie să acorde o atenţie deosebită susţinerii/aplicării prevederilor legale de revizuire constituţională, întrucât:

- toate democraţiile au fost la un moment dat „noi”, iar în majoritatea cazurilor au apărut ca urmare a unor schimbări radicale. În context, scopul noilor democraţii ar trebui să-l constituie identificarea unei formule de amendare constituţională care să asigure o mai mare stabilitate;
- noile democraţii au nevoie nu numai de o anumită flexibilitate, ci şi de o stabilitate şi rigiditate constituţională mai mari decât cele existente în sistemele democratice consolidate;

- în sistemele constituţionale vechi şi consolidate, poate apărea necesitatea unei reforme constituţionale materiale, în vederea îmbunătăţirii unei guvernanţe efective şi democratice.
Comisia consideră că în toate sistemele constituţionale trebuie să existe reguli de revizuire suficient de flexibile pentru adaptarea la modificările fundamentale din politică şi societate, dar şi suficient de rigide pentru asigurarea legitimităţii constituţionale. 

H. Transparenţa şi legitimitatea democratică a procedurii de revizuire
▪ Procedurile de revizuire constituţională trebuie elaborate într-un mod clar/simplu şi aplicate în mod deschis, transparent şi democratic. 

▪ În multe state, competenţa de a propune amendamente constituţionale şi de a iniţia procedurile de revizuire este conferită mai multor actori instituţionali – de exemplu, parlamentul şi executivul. Acest lucru poate conduce la elaborarea de propuneri aflate în competiţie, care pot complica procesul de revizuire. Pentru astfel de situaţii, reglementarea unor proceduri structurate şi echilibrate, care să implice toţi actorii politici, inclusiv societatea civilă, este deosebit de importantă. 

▪ Procedurile de revizuire corespunzător aplicate, care oferă o perioadă suficientă pentru dezbaterea publică şi instituţională, contribuie în mod semnificativ la legitimitatea constituţiei, la dezvoltarea şi consolidarea tradiţiilor constituţionale democratice. În schimb, regulile şi procedurile de amendare constituţională deschise interpretării şi controversei/aplicate în grabă şi fără dezbatere democratică pot submina stabilitatea politică şi, în final, legitimitatea constituţiei. 

În acest sens, Comisia a subliniat că implicarea corespunzătoare în procesul de reformă a tuturor forţelor politice şi a societăţii civile poate contribui în mod substanţial la realizarea consensului şi la succesul revizuirii constituţionale, chiar dacă acest lucru necesită, în mod inevitabil, timp şi efort. Aceeaşi relevanţă o au îndeplinirea obligaţiilor pozitive ale statului referitoare la asigurarea exerciţiului transparent şi liber al adunărilor publice, a libertăţii de expresie, precum şi reflectarea de către media, în mod corect, adecvat şi exhaustiv, a propunerilor şi argumentelor supuse dezbaterii.

VII. PREVEDERI ŞI PRINCIPII CARE NU POT FI REVIZUITE

A. Consideraţii generale privind nerevizuirea
▪ Declararea constituţiei/anumitor părţi din constituţie ca nerevizuibilă/nerevizuibile constituie cel mai rigid şi conservator mecanism al obligativităţii constituţionale. Dacă în trecut declararea legii fundamentale ca „eternă” era un lucru obişnuit, în prezent, nici o constituţie nu este complet nerevizuibilă. 
▪ Unele constituţii prevăd că anumite părţi – prevederi sau principii – nu pot fi revizuite. În unele sisteme, acest mecanism reprezintă un element vechi al constituţionalismului. De exemplu, conform art.112 din Constituţia Norvegiei din 1814, toate prevederile constituţionale pot fi amendate, cu condiţia ca modificarea să nu contravină niciodată principiilor consacrate de Constituţie şi să  vizeze prevederile care nu alterează spiritul acesteia.
 

Numeroase constituţii europene nu conţin prevederi referitoare la nerevizuire. Multe constituţii care conţin astfel de dispoziţii limitează efectul acestora la câteva articole ale constituţiei sau la anumite principii.
  În unele state, dispoziţiile privind nerevizuirea au mai degrabă funcţia de declaraţii politice şi nu de limitare impusă legiuitorului constituţional.
▪ În analiza dispoziţiilor constituţionale privind nerevizuirea, un aspect important îl constituie distincţia dintre prevederi şi principii (constituţionale). 
( Un număr relativ mic de constituţii conţin dispoziţii conform cărora anumite prevederi nu pot fi modificate (prevederi absolut nerevizuibile): 
- Constituţia Turciei, art.4  - „Prevederile art.1 ale Constituţiei care consacră forma republicană a statului, prevederile articolului 2 privind caracteristicile Republicii şi prevederile articolului 3 nu pot fi modificate şi nu poate fi iniţiată nici o propunere de amendare a acestora.”

- Constituţia Greciei, art.110.1 - „Prevederile Constituţiei sunt supuse revizuirii, cu excepţia celor care stabilesc forma de guvernământ de republică parlamentară şi cele cuprinse în articolul 2, paragrafele 1, 4 paragrafele 1, 4 şi 7, paragrafele 1 şi 3, 13, paragrafele 1 şi 26.”

- Constituţia României, art.152 – „(1) Dispoziţiile prezentei Constituţii privind caracterul naţional, independent, unitar şi indivizibil al statului român, forma republicană de guvernământ, integritatea teritoriului, independenţa justiţiei, pluralismul politic şi limba oficială nu pot forma obiectul revizuirii. 

(2) De asemenea, nici o revizuire nu poate fi făcută dacă are ca rezultat suprimarea drepturilor şi a libertăţilor fundamentale ale cetăţenilor sau a garanţiilor acestora. (…).”
( Fără a conţine dispoziţii exprese privind nerevizuirea anumitor prevederi, unele constituţii reglementează o procedură de amendare atât de strictă, încât practic, revizuirea nu este posibilă. 

- Articolul 157 din Constituţia statului Muntenegru prevede că amendarea unui număr de nouă prevederi specificate
 necesită consimţământul exprimat, în cadrul unui referendum popular,  de 3/5 din numărul total al alegătorilor.

- Art.88 din Constituţia daneză reglementează, pentru toate amendamentele constituţionale, condiţia consimţământului exprimat de cel puţin 40% din electorat în cadrul unui referendum popular. 

( Tehnica cea mai răspândită este aceea de a declara ca nerevizuibile anumite principii ale constituţiei. Este cea mai flexibilă abordare, care permite amendarea constituţională, cu condiţia menţinerii elementelor fundamentale conţinute în principiile astfel protejate.
Principiile special protejate prin nerevizuire vizează forma de guvernământ, structura federală, suveranitatea, indivizibilitatea teritorială, anumite drepturi şi libertăţi:

- Constituţia Franţei, art.89, ultimul paragraf – “Forma republicană de guvernământ nu va face obiectul nici unui amendament”. 
- Constituţia Italiei, art.139 - “Forma Republicii nu va face obiect al revizuirii constituţionale”.

- Constituţia Republicii Cehia, art.9.2 - “Este interzisă orice modificare a condiţiilor esenţiale pentru un stat democratic guvernat de regula statului de drept.”
- Constituţia Germaniei, art. 79.3 - “Amendamentele la această Lege fundamentală care afectează împărţirea Federaţiei în landuri, participarea acestora la procesul legislativ sau principiile consacrate în articolele 1 şi 20 sunt interzise”.
 
- Constituţia Portugaliei, art.288 – consacră 14 principii care nu pot face obiect al revizuirii constituţionale (printre care: independenţa naţională şi unitatea statului; drepturile, libertăţile şi garanţiile cetăţenilor; autonomia politică şi administrativă a insulelor Azore şi Madeira).
  
( Numeroase constituţii conţin prevederi care limitează modificarea constituţiei pe perioada declarării stării de război, a stării urgentă, de necesitate sau a unor situaţii cu caracter similar. Acestea sunt însă restricţii temporare, al căror conţinut material diferă foarte mult de cel al prevederilor privind nerevizuirea constituţională.


▪ Comisia de la Veneţia nu şi-a format o părere generală în ceea ce priveşte necesitatea includerii sau nu, într-un anumit sistem naţional, a unor prevederi privind nerevizuirea. Pe de o parte, aceasta nu este un element necesar al sistemului constituţional (multe sisteme funcţionează foarte bine şi în absenţa acestuia); pe de altă parte, în anumite sisteme, inexistenţa prevederilor referitoare la nerevizuire este determinată de motive istorice legitime care fac parte integrantă din sistemul constituţional naţional. 
Comisia consideră că interdicţia revizuirii este un instrument constituţional complex şi potenţial controversabil care trebuie aplicat cu prudenţă/atenţie şi rezervat numai principiilor de bază ale ordinii democratice. 

Toate dovezile istorice indică faptul că pentru constituţiile a căror aplicabilitate depăşeşte o anumită perioadă de timp, nerevizuirea absolută nu va fi, în practică, niciodată absolută. Dacă circumstanţele se modifică profund sau dacă presiunea politică devine prea puternică, cu siguranţă prevederile nerevizuibile se vor modifica într-un fel sau altul.
 

▪ Într-o anumită măsură, principiile şi conceptele protejate de prevederile care nu pot fi supuse revizuirii trebuie “deschise unei interpretări dinamice”. Concepte precum “suveranitatea”, “democraţia”, “forma republicană”, “federalismul” sau “drepturile fundamentale” reprezintă concepte care au evoluat şi continuă să evolueze atât la nivel internaţional, cât şi naţional. Astfel, în secolul XXI, noţiunile de “democraţie” şi de “principiu democratic”, precum şi conceptele de  “suveranitate” şi “integritate teritorială” au o semnificaţie diferită faţă de cea avută în secolele XIX sau XX.

▪ Comisia recomandă ca aspectele referitoare la nerevizuirea anumitor prevederi constituţionale să fie reglementate de legiuitorul constituţional naţional.
B. Controlul jurisdicţional al prevederilor constituţionale
 nerevizuibile 

▪ Problema controlului jurisdicţional al prevederilor constituţionale care nu pot fi revizuite a fost soluţionată în mod diferit de către statele europene. Astfel:


- unele constituţii conţin astfel de prevederi, dar acestea nu sunt supuse controlului jurisdicţional; 


- unele constituţii care conţin prevederi/principii nerevizuibile nu stipulează explicit dacă acestea fac sau nu subiect al controlului jurisdicţional (şi în caz afirmativ, în ce condiţii);

- în Austria, Bulgaria, Germania şi Portugalia prevederile constituţionale care nu pot fi revizuite sunt supuse controlului jurisdicţional. Cel mai cunoscut model este cel din Germania. Astfel, art.79.3 din Legea fundamentală (prin care se interzice revizuirea prevederilor referitoare la structura federală a statului, la competenţele legislative ale landurilor „sau principiile” consacrate de articolele 1 şi 20) a fost supus de mai multe ori controlului Curţii Constituţionale. 
Conform art.148.1 din Constituţia Turciei, articolele 1, 2 şi 3  (care nu pot fi supuse revizuirii) pot face obiect al controlului Curţii Constituţionale, dar numai din punct de vedere al formei: „Amendamentele constituţionale se examinează şi se verifică numai din punct de vedere al formei.” 

În sistemele constituţionale consolidate, Curţile Constituţionale respectă, de regulă, o anumită limită în aprecierea poziţiei legiuitorului constituţional.
 


▪ Unele state au respins instituirea mecanismului controlului jurisdicţional, argumentând că tribunalele nu se pot situa deasupra legiuitorului constituţional.
 În alte state, controlul jurisdicţional al amendamentelor constituţionale este posibil teoretic, dar nu a fost niciodată pus în practică.
 
▪ În opinia Comisiei de la Veneţia, controlul jurisdicţional al amendamentelor articolelor constituţionale care nu sunt supuse revizuirii constituie un instrument complex care trebuie utilizat cu mare prudenţă numai de statele în care există o doctrină constituţională clară şi consolidată, stabilirea unei limite în aprecierea legiuitorului constituţional fiind, de asemenea, necesară. 
III. CONCLUZII PRIVIND REVIZUIREA CONSTITUŢIONALĂ

▪ Comisia de la Veneţia consideră că reglementarea unor proceduri de revizuire constituţională mai complexe decât procedurile instituite pentru modificarea legislaţiei ordinare reprezintă un principiu important al constituţionalismului democratic, care conferă procesului decizional stabilitate politică, legitimitate, eficienţă şi calitate, asigurând, în acelaşi timp, protecţia drepturilor şi intereselor minorităţii politice.
▪ Obţinerea echilibrului între rigiditatea relativă şi flexibilitatea constituţiilor permite realizarea reformelor, fără subminarea stabilităţii constituţionale, a predictibilităţii şi a protecţiei drepturilor fundamentale. 
▪ Comisia consideră că “principala arenă” a desfăşurării procedurilor de revizuire constituţională trebuie să fie parlamentul naţional, instituţia “cea mai bine plasată” pentru dezbaterea şi examinarea proiectelor de revizuire. 

▪ O procedură de amendare corespunzătoare presupune (i) o majoritate calificată în parlament şi (ii) stabilirea anumitor termene, care să permită existenţa unei perioade de dezbatere şi reflecţie.

▪ Referendumul popular având ca subiect revizuirea constituţională trebuie organizat numai în condiţiile legale stabilite. Referendumul nu trebuie transformat într-un instrument de eludare a procedurilor parlamentare sau de subminare a principiilor şi drepturilor democratice fundamentale.  

▪ În elaborarea prevederilor referitoare la revizuirea constituţională, trebuie conştientizate efectele potenţiale ale acestora, ceea ce necesită atât o analiză generală şi comparativă, cât şi o bună cunoaştere a contextului constituţional şi politic naţional.


Regulile şi procedurile privind revizuirea constituţională trebuie să fie cât mai clare şi simple, pentru a nu provoca controverse asupra conţinutului lor.

Reforma constituţională necesită o dezbatere publică  deschisă şi liberă, precum şi suficient timp pentru analizarea profundă a problemelor.
▪ Modificările constituţionale trebuie adoptate prin revizuire formală, respectându-se procedurile democratice prevăzute în constituţie şi nu pe cale informală. În cazul unor modificări constituţionale informale (nescrise), se recomandă confirmarea acestora prin amendare formală subsecventă.


▪ Constituţiile care la origine au fost adoptate de regimuri nedemocratice trebuie deschise dezbaterii democratice, reevaluării şi unei amendări flexibile relative.


▪ Amendamentele constituţionale care întăresc poziţia executivului trebuie supuse unei examinări speciale, iar cele care permit extinderea mandatului deţinătorilor unor funcţii înalte de conducere trebuie să îşi producă efectele asupra viitorilor titulari.


▪ Prevederile şi principiile constituţionale care nu sunt supuse revizuirii trebuie interpretate şi aplicate în mod restrictiv. 

▪ Controlul jurisdicţional al amendamentelor articolelor constituţionale nerevizuibile trebuie reglementat cu prudenţă şi înţelepciune, instituindu-se o limită în aprecierea – de către organul jurisdicţional - a legiuitorului constituţional naţional.  

Anexă
SITUAŢIE

privind forma statului, tipul de parlamentarism şi reglementările privind revizuirea constituţională în statele membre UE

	Statul
	Forma statului
	Tipul de

parlamentarism
	Prevederi constituţionale privind revizuirea Constituţiei

	Austria
	stat federal
	bicameralism
	Art.44

	Belgia
	stat federal
	bicameralism
	Art.195-198

	Bulgaria
	stat unitar
	monocameralism
	Art.153-163

	Cehia
	stat unitar
	bicameralism
	Art.9

	Cipru
	stat unitar
	monocameralism
	-

	Danemarca
	stat unitar
	monocameralism
	Art.88

	Estonia
	stat unitar
	monocameralism
	Art.163-168

	Finlanda
	stat unitar
	monocameralism
	Art. 73

	Franţa
	stat unitar
	bicameralism
	Art.89

	Germania
	stat federal
	bicameralism
	Art.79

	Grecia
	stat unitar
	monocameralism
	Art.110

	Irlanda
	stat unitar
	bicameralism
	Art.46-47

	Italia
	stat unitar
	bicameralism
	Art.138-139

	Letonia
	stat unitar
	monocameralism
	Art.76-79

	Lituania
	stat unitar
	monocameralism
	Art.147-149

	Luxembourg
	stat unitar
	monocameralism
	Art.113-115

	Malta
	stat unitar
	monocameralism
	Art.66

	Marea Britanie

	stat unitar
	bicameralism
	

	Olanda
	stat unitar
	bicameralism
	Art.137-142

	Portugalia
	stat unitar
	monocameralism
	Art.284-289

	Polonia
	stat unitar
	bicameralism
	Art.235

	România
	stat unitar
	bicameralism
	Art.150-152

	Slovacia
	stat unitar
	monocameralism
	Art.84

	Slovenia
	stat unitar
	bicameralism
	Art.168-170

	Spania
	stat unitar
	bicameralism
	Art.166-169

	Suedia
	stat unitar
	monocameralism
	Art.15, Cap.8,

Legea privind

Guvernul

	Ungaria
	stat unitar
	monocameralism
	Art.24


� Kemal Gözler, Le pouvoir de révision constitutionnelle, Villeneuve d'Ascq, Presses universitaires du Septentrion, 1997, 2 Volumes, p.359 (� HYPERLINK "http://www.anayasa.gen.tr/pcr.htm" �www.anayasa.gen.tr/pcr.htm�).


� Este vorba, în general, de adoptarea legii de revizuire cu o majoritate calificată (de regulă 2/3 din numărul membrilor camerelor legislative) de către legiuitorul ordinar (care devine constituant prin întrunirea acestei majorităţi calificate).


� Prof.univ.dr.Tudor DRĂGANU, Drept constituţional şi instituţii politice, Vol.I, Editura Lumina Lex, 1998, pag.47


� Council of Europe, Parliamentary Assembly, Recommendation 1791/2007). State of human rights and democracy in Europe (par.17.19; 17.20).


http://assembly.coe.int/main.asp?Link=/documents/adoptedtext/ta07/erec1791.htm


� Tabelul din Anexa 1 prezintă informaţii referitoare la forma statului, tipul de parlamentarism şi reglementările privind revizuirea constituţională în statele membre UE. (n.a.)


� Art.17.20 al Recomandării 1791/2007 a APCE:


„17. Adunarea recomandă Comitetului Miniştrilor să elaboreze linii directoare pentru eliminarea deficienţelor existente în funcţionarea instituţiilor democratice, luând în considerare instrumentele legale existente ale Consiliului Europei şi angajând statele membre la luarea măsurilor pentru remedierea problemelor identificate în Rezoluţie 1547/2007 şi îndeosebi să:


(…)


17.20. examineze dacă reglementările naţionale în vigoare referitoare la revizuirea constituţiei necesită aprobarea unor autorităţi suficient de înalte pentru prevenirea abuzurilor la adresa democraţiei.”


� Uneori chiar şi reforma constituţională ilegală sau acţiunile revoluţionare pot fi considerate legitime şi necesare (pentru instaurarea unei guvernări democratice în state cu regim nedemocratic sau pentru depăşirea unor obstacole din calea dezvoltării democratice. În timp, actele de amendare - iniţial neconstituţionale – pot obţine o largă acceptare şi legitimitate. Un exemplu îl constituie amendamentul adus Constituţiei franceze de Charles de Gaulle (în 1962) referitor la introducerea votului universal pentru alegerea preşedintelui francez. De Gaulle a supus propunerea de amendare unui referendum popular, ignorând prevederile constituţionale de amendare a Constituţiei. Acest lucru a fost acceptat de comunitatea politică şi nu a fost respins de Consiliul Constituţional, care şi-a declinat competenţa de examinare a acestei propuneri. 


� La propunerea primului ministru.


� În unele state, pentru adoptarea amendamentelor constituţionale, constituţia prevede alegerea/convocarea unui organism special. De exemplu, în Bulgaria, acest organism special este  Marea Adunare Naţională.  


� În cazul în care Preşedintele prezintă proiectul de revizuire Parlamentului convocat în Congres.


� În Franţa, Preşedintele are posibilitatea de a prezenta proiectul de revizuire Parlamentului convocat în Congres; în acest caz, nu se organizează referendum.


� “Art.1. Lituania este o republică democratică independentă.” 


� Totuşi, în Portugalia, Parlamentul poate decide, cu o majoritate de 4/5, amendarea Constituţiei anterior expirării acestui termen.


� Constituţia Suediei este formată din următoarele legi fundamentale: Legea privind Guvernul, Legea privind succesiunea (la tron), Legea privind libertatea presei, Legea fundamentală privind libertatea de exprimare şi Legea privind Parlamentul.


� Faptul că cele trei ţări au sisteme politice destul de asemănătoare constituie un argument împotriva exagerării importanţei diferenţelor constituţionale formale.


�Jon Elster “Ulysses Unbound. Studies in Rationality, Precommittment and Constraints.” Cambridge University Press, 2000,  pag.101 


� Ibidem


� Ibidem


� Conform unui studiu privind revizuirea constituţională din 17 state din Europa Centrală şi de Est, în aceste state, media numărului de articole constituţionale este de 143. 


� Drepturile fundamentale sunt drepturile subiective ale cetăţenilor, esenţiale pentru viaţa, libertatea şi demnitatea acestora, indispensabile pentru libera dezvoltare a personalităţii umane, drepturi stabilite prin Constituţie şi garantate prin legea fundamentală şi alte legi.


I. Inviolabilităţile: dreptul la viaţă şi la integritate fizică şi psihică, libertatea individuală, dreptul la apărare, dreptul la liberă circulaţie, dreptul la viaţă intimă, familială şi privată, dreptul la inviolabilitatea domiciliului.


II. Drepturi şi libertăţi social-politice: secretul corespondenţei, libertatea conştiinţei, libertatea de exprimare, dreptul la informaţie, libertatea întrunirilor, dreptul la asociere.


III. Drepturi şi libertăţi social-economice şi culturale: dreptul la învăţătură, accesul la cultură, dreptul la ocrotirea sănătăţii, dreptul la un mediu sănătos, dreptul la muncă şi dreptul la protecţia socială a muncii, interzicerea muncii forţate, dreptul la grevă, dreptul de proprietate privată, libertatea economică, dreptul la moştenire, nivelul de trai, familia, protecţia copiilor şi a tinerilor, protecţia persoanelor cu handicap.


IV. Drepturi şi libertăţi politice: dreptul de vot, dreptul de a fi ales şi dreptul de a fi ales în Parlamentul European.


V. Garanţii: dreptul de petiţionare, dreptul persoanei vătămate de o autoritate publică.(Dr. Gabriela Cristina FRENTIU, Drept constituţional, Note de curs, Editura Universul Juridic, Bucureşti, 2009, pag.26-27 (n.a.)





� Punctul 153 din Raport


� Punctul 156 din Raport


� Cu alte cuvinte, amendamentul trebuie adoptat de două parlamente diferite – în unele state cu o majoritate simplă în cadrul a două lecturi, în altele cu o majoritate calificată în una sau ambele Camere.


� S.Holmes and C.Sunstein, The Politics of Constitutional Revision in Eastern Europe, Volume “Responding to Imperfection, The Theory and Practice of Constitutional Amendment, Princeton University Press, 1995, pp.275-306


� Introdusă de fondatorii Constituţiei din 1814, această prevedere nu a avut o funcţie restrictivă, întrucât nici un amendament ulterior propus nu a fost ignorat; în ultimul secol, în Norvegia au fost iniţiate şi adoptate numeroase amendamente constituţionale.


� Uneori, aceste prevederi sunt atât de vagi şi generale încât nu impun, de fapt, nici o limitare. 


� Articolele 1, 2, 3, 4, 12, 13, 15, 45 şi 157.


� Art.1.1: “Demnitatea umană este inviolabilă (…)”. Articolul 20 consacră principiul “statului federal democratic şi social” şi principiul statului de drept.


� Din anul 1976, când a fost adoptată, Constituţia portugheză a fost revizuită de 7 ori (1982, 1989, 1992, 1997, 2001, 2004 şi 2005). Nici una dintre aceste revizuiri nu a adus atingere principiilor care nu sunt supuse revizuirii (cuprinse în articolul 288).


� În astfel de situaţii, nerevizuirea constituţională poate avea un efect negativ de prelungire nepermisă a conflictelor şi de creştere a presiunii şi costurilor suportate de către societate pentru efectuarea reformelor necesare/dorite.


� Astfel, în Germania, în cazul de ascultare ilegală din 1970, majoritatea membrilor Curţii Constituţionale Federale au subliniat faptul că, deşi art.79.3 prevede că principiile consacrate de articolele 1 şi 20 nu pot fi supuse revizuirii, aceasta nu semnifică faptul că modul de aplicare nu poate fi modificat de către legiuitor, conform unei proceduri care respectă Constituţia.


� Sistemul constituţional francez a respins cu fermitate controlul judiciar al amendamentelor constituţionale. Încă din 1962, Consiliului Constituţional a statuat că prevederile constituţionale care îi confereau competenţa revizuirii textelor legislative nu acopereau şi amendamentele constituţionale şi, ca atare, consideră că acestea nu intră în jurisdicţia sa.





�În Norvegia, condiţia formală prevăzută la art.112, conform căreia amendamentele constituţionale propuse nu trebuie să „încalce principiile consacrate de această Constituţie” este,  în principiu, supusă controlului jurisdicţional al tribunalelor ordinare (în Norvegia nu există o „Curte Constituţională”). Dar, în aproape 200 de ani, acest lucru nu s-a întâmplat niciodată.


� Constituţia Marii Britanii este o constituţie nescrisă (în sensul formal al cuvântului); este formată din cutume constituţionale şi din texte legislative cu o vechime considerabilă sau legi recente care reglementează instituţii juridice cu caracter constituţional. Este o constituţie suplă, care datorită caracterului cutumiar al normelor ce-i conferă conţinutul, poate fi modificată de Parlament cu uşurinţă şi fără o procedură specială.

